CELEX: 32018D1904
Language: mt
Date: 2018-12-04 00:00:00
Title: Deċiżjoni ta' Implimentazzjoni tal-Kunsill (UE) 2018/1904 tal-4 ta' Diċembru 2018 li tawtorizza lin-Netherlands jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud

6.12.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 310/25
               
            
         DEĊIŻJONI TA' IMPLIMENTAZZJONI TAL-KUNSILL (UE) 2018/1904
         tal-4 ta' Diċembru 2018
         li tawtorizza lin-Netherlands jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta' taxxa fuq il-valur miżjud
         IL-KUNSILL TAL-UNJONI EWROPEA,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b'mod partikolari l-Artikolu 395(1) tagħha,
         Wara li kkunsidra l-proposta mill-Kummissjoni Ewropea,
         Billi:
         
                     (1)
                  
                  
                     Skont l-ewwel paragrafu tal-Artikolu 285 tad-Direttiva 2006/112/KE, l-Istati Membri li ma eżerċitawx l-għażla skont l-Artikolu 14 tad-Direttiva tal-Kunsill 67/228/KEE (2), jistgħu jeżentaw mit-taxxa fuq il-valur miżjud (VAT) lill-persuni taxxabbli li l-fatturat annwali tagħhom ma jkunx aktar minn EUR 5 000 jew l-ekwivalenti fil-munita nazzjonali.
                  
               
                     (2)
                  
                  
                     B'ittra rreġistrata mal-Kummissjoni fid-19 ta' Lulju 2018, in-Netherlands talab awtorizzazzjoni biex jintroduċi miżura speċjali li tidderoga mill-Artikolu 285 tad-Direttiva 2006/112/KE biex japplika livell limitu tal-eżenzjoni ta' EUR 25 000. B'dik il-miżura speċjali, dawk il-persuni taxxabbli li l-fatturat annwali tagħhom ma jkunx aktar minn EUR 25 000 ikunu eżentati minn ċerti obbligi jew mill-obbligi kollha fir-rigward tal-VAT, kif imsemmi fil-Kapitoli 2 sa 6 tat-Titolu XI tad-Direttiva 2006/112/KE.
                  
               
                     (3)
                  
                  
                     Livell limitu ogħla għall-iskema speċjali għall-impriżi żgħar stabbilit fl-Artikoli 281 sa 294 tad-Direttiva 2006/112/KE hu miżura ta' simplifikazzjoni, billi dan jista' jnaqqas l-obbligi tal-VAT tal-impriżi żgħar b'mod sinifikanti. Dik l-iskema speċjali hi fakultattiva għall-persuni taxxabbli.
                  
               
                     (4)
                  
                  
                     Skont it-tieni subparagrafu tal-Artikolu 395(2) tad-Direttiva 2006/112/KE, il-Kummissjoni bagħtet it-talba tan-Netherlands lill-Istati Membri l-oħra b'ittri datati d-9 ta' Awwissu 2018, għajr għal Spanja u Ċipru, li lilhom it-talba intbagħtitilhom b'ittri datati l-10 ta' Awwissu 2018. B'ittra datata t-13 ta' Awwissu 2018, il-Kummissjoni nnotifikat lin-Netherlands li kellha l-informazzjoni kollha meħtieġa għall-ipproċessar tat-talba.
                  
               
                     (5)
                  
                  
                     Id-deroga mitluba hija f'konformità mal-għanijiet ta' politika tal-Komunikazzjoni mill-Kummissjon lill-Kunsill, lill-Parlament Ewropew, il-Kumitat Ekonomiku u Soċjali Ewropew u l-Kumitat tar-Reġjuni tal-25 ta' Ġunju 2018 — “Aħseb l-Ewwel fiż-Żgħir” — “Att dwar in-Negozji ż-Żgħar” għall-Ewropa.
                  
               
                     (6)
                  
                  
                     Billi n-Netherlands jistenna li ż-żieda fil-livell limitu ser iwassal biex jonqsu l-obbligi tal-VAT u b'hekk jonqsu l-piżijiet amministrattivi u l-ispejjeż ta' konformità għall-impriżi żgħar, jenħtieġ li n-Netherlands jiġi awtorizzat japplika l-miżura speċjali għal perjodu ta' żmien limitat, sal-31 ta' Diċembru 2022. L-iskema speċjali għall-impriżi żgħar hija fakultattiva, u għalhekk il-persuni taxxabbli xorta waħda jkunu jistgħu jagħżlu li jħaddmu l-arranġamenti normali tal-VAT.
                  
               
                     (7)
                  
                  
                     Peress li l-Artikoli 281 sa 294 tad-Direttiva 2006/112/KE li jirregolaw l-iskema speċjali għall-impriżi żgħar huma soġġetti għal rieżami, tista' tiġi adottata direttiva li temenda dawk l-Artikoli u li tistabbilixxi data li minnha l-Istati Membri jridu japplikaw id-dispożizzjonijiet nazzjonali qabel ma jiskadi l-perjodu ta' validità tad-deroga fil-31 ta' Diċembru 2022. F'dak il-każ, jenħtieġ li din id-Deċiżjoni ma tibqax tapplika.
                  
               
                     (8)
                  
                  
                     Abbażi tal-informazzjoni mogħtija min-Netherlands, il-livell limitu miżjud ser ikollu biss impatt negliġibbli fuq l-ammont ġenerali tad-dħul mit-taxxa tan-Netherlands miġbur fl-istadju finali tal-konsum.
                  
               
                     (9)
                  
                  
                     Id-deroga ma tħalli l-ebda impatt fuq ir-riżorsi proprji tal-Unjoni li jakkumulaw mill-VAT peress illi n-Netherlands irid jagħmel kalkolu ta' kumpens skont l-Artikolu 6 tar-Regolament tal-Kunsill (KEE EURATOM) Nru 1553/89 (3),
                  
               ADOTTA DIN ID-DEĊIŻJONI:
         
            Artikolu 1
            B'deroga mill-Artikolu 285 tad-Direttiva 2006/112/KE, in-Netherlands huwa awtorizzat jeżenta lill-persuni taxxabbli li l-fatturat annwali tagħhom ma jkunx aktar minn EUR 25 000 mill-VAT.
         
         
            Artikolu 2
            Din id-Deċiżjoni għandha tapplika mill-1 ta' Jannar 2020 sal-aktar data kmieni minn dawn iż-żewġ dati li ġejjin:
            
                        (a)
                     
                     
                        il-31 ta' Diċembru 2022;
                     
                  
                        (b)
                     
                     
                        id-data li minnha l-Istati Membri jridu japplikaw kwalunkwe dispożizzjonijiet nazzjonali li jeħtieġ jadottaw jekk tiġi adottata direttiva li temenda l-Artikoli 281 sa 294 tad-Direttiva 2006/112/KE li tirregola l-iskema speċjali għall-impriżi żgħar.
                     
                  
         
            Artikolu 3
            Din id-Deċiżjoni għandha ssir effettiva fid-data tan-notifika tagħha.
         
         
            Artikolu 4
            Din id-Deċiżjoni hija indirizzata lir-Renju tan-Netherlands.
         
         
            Magħmul fi Brussell, l-4 ta' Diċembru 2018.
            
               
                  Għall-Kunsill
               
               
                  Il-President
               
               H. LÖGER
            
         
         
            (1)  ĠU L 347, 11.12.2006, p. 1.
         
            (2)  It-Tieni Direttiva tal-Kunsill 67/228/KEE tal-11 ta' April 1967 dwar l-armonizzazzjoni tal-leġiżlazzjoni tal-Istati Membri dwar it-taxxi fuq il-fatturat minn negozju — L-istruttura u l-proċeduri għall-applikazzjoni tas-sistema komuni ta' taxxa fuq il-valur miżjud (ĠU 71, 14.4.1967, p. 1303/67).
         
            (3)  Ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (ĠU L 155, 7.6.1989, p. 9).